Teresa García-Sabell

**Teresa García-Sabell Tormo**, nada en Santiago de Compostela o 11 de marzo de 1942, é unha filóloga e profesora galega. É filla do médico, escritor, político e académico Domingo García-Sabell.

## Traxectoria académica 
Licenciada en Filosofía e Letras pola Universidade Complutense de Madrid no ano 1969, doutorouse en Filoloxía Francesa pola Universidade de Santiago de Compostela en 1990 e é profesora na Facultade Filoloxía da USC a partir do ano 1969. Durante os anos de docencia impartiu aulas de Historia da Lingua Francesa e Gramática Histórica do francés. 

Foi directora do Colexio Maior Rodríguez Cadarso (1986-1989), vicepresidenta da Asociación de Profesores de Francés de Galicia (1993-1996), directora do Departamento de Filoloxía Francesa e Italiana da USC (1996-1999) e membro do comité organizador do congreso "Les chemins du texte" (1997). 

Profesora contratada como Maître de Conférences Associée na Universidade de Dijon (Borgoña) no curso 1990-1991 para impartir aulas de Cultura Medieval Europea e Tradución: Thème et Version. 

## Traxectoria política 
Presentouse ás eleccións municipais de 1999 na lista do PSdeG-PSOE. Foi elixida concelleira e ocupou o cargo de Concelleira de Cultura, Educación, Presidencia e Relacións Institucionais no Concello de Santiago de Compostela durante dúas lexislaturas a partir de 1999.

## Obras 
Mentres cursaba estudos universitarios, traballou como tradutora e correctora para a editorial Taurus de Madrid. Froito deste traballo, en 1967 traduciu o ensaio de Jean Bécarud *La Regenta de Clarín y la Restauración*.

En 1991 a editorial Galaxia publicou parte da súa tese, a relacionada co léxico no volume: *Léxico francés nos cancioneiros galego-portugueses. Revisión crítica*.

Participou en obras colectivas sobre o estudo das relacións entre a literatura medieval francesa e a galega. Tamén se especializou na tradución dos textos medievais á lingua actual e abordou temas de historia da lingua francesa.

Entre os seus traballos están os seguintes:

* *Puntualización á influencia da escola trobadoresca provenzal no léxico da lírica galego-portuguesa*, *Homenaxe ó profesor Constantino García* (1981).
* *Sobre a traducción de textos literarios franceses na Edade Media: o capítulo 6 de Erec*, *Actas do Congreso da Associaçao Hispânica de Literatura Medieval* (1993).
* *La traducción de textos medievales franceses a la luz de versiones coetáneas*, en colaboración co profesor C. Flores Varela, *Actas del II Coloquio sobre los estudios de Filología Francesa en la Universidad española* (1994).
* *A vueltas con la traducción de textos épicos medievales: El retrato de los héroes*, en colaboración co profesor C. Flores Varela, en *Centenario François Rabelais* (1994).
* *La traducción de textos medievales desde una prespectiva diacrónica: El ataque con espada* en colaboración co profesor C. Flores Varela, *La traducción: Metología, Historia, Literatura. Ámbito hispanofrancés* (1995).
* *Quelques cas d´allophonie chez les troubadours*, *Estudios de Filología Francesa. Edad Media y siglo XVI* (1996).
* *Evolution et développement des formes de l´interrogation directe. 1 Les marques*, en *La linguistique Française: grammaire, histoire et épistémologie* (1996).
* *Evolution et développement des formes de l´interrogation directe. 2 L´ordre des éléments de la phrase*, en *Homenaje al Profesor Cantera* (1997).
* *As cantigas de amigo francesas*, en *O mar das cantigas* (1997).
* *Motifs et formules dans le roman en prose. L´Erec et sa traduction galicienne-portugaise*, en colaboración co profesor López Martínez-Morás *Relaciones culturales entre España y Francia y otros países de legua francesa* (1999).
* *Compostela y los trovadores*, en *Homenaxe ao profesor Camilo Flores* (1999).

En 2020 encargouse da edición de *Lembranzas do meu vivir I: O meu século XIX. Os tempos do instituto*, as memorias de Ramón Otero Pedrayo, xunto a Patricia Arias Chachero.

## Vida persoal 
É filla de Domingo García-Sabell e Elena Tormo López, e irmá de Elena García-Sabell Tormo.

## Véxase tamén 
### Ligazóns externas 
* Ficha en Editorial Galaxia.